Kanal 1 (Israel)

Kanal 1 (hebraisk: הערוץ הראשון‎, transkribert: HaArutz HaRishon, bokstavelig: den første kanalen) var en offentlig israelsk tv-kanal som eksisterte fra 1968 til 2017. Den var den nest eldste tv-kanalen i Israel, bare Israelsk undervisningsfjernsyn var eldre, og den var én av fem riksdekkende kanaler i landet. I flere tiår var Kanal 1 den eneste i landet og henvendte seg til et bredt publikum med nyheter, serier, underholdning, filmer og idrett. Kanal 1 avsluttet sine sendinger 14. mai 2017 og et par dager senere ble den avløst av den nye, offentlige kanalen Kan 11.

Bakgrunn

Historie 
Kanal 1 var hovedkanalen til allmennkringkasteren Israels kringkastingsmyndighet (IBA) og startet med tv-sendinger 2. mai 1968. Kanal 1 innførte fargesendinger så sent som 23. februar 1983, men hadde produsert fargesendinger før dette, blant annet under statsbesøket fra Egypts president Anwar Sadat i 1977 og Eurovision Song Contest i Jerusalem to år etter.

Kanalen het frem til 1994 bare Israelsk fjernsyn (hebraisk: הטלוויזיה הישראלית), og omtrent like lenge var kanalen den eneste i Israel, slik NRK Fjernsynet var i Norge. Kanalen ble et samlingspunkt for israelere og ble med glimt i øyet sammenlignet med landets verneplikt: Et nødvendig onde en måtte akseptere, men som det var greit å mislike.

I 1990 opprettet Knesset Den andre israelske kringkastingsmyndighet. Dette selskapet skulle drifte og regulere kommersielle tv-sendinger og private radiokanaler i Israel. I november 1993 etablerte myndigheten den kommersielle tv-kanalen Kanal 2, og Kanal 1s tv-monopol ble brutt. I 1994 startet IBA sin andre tv-kanal, Kanal 33, som i hovedsak kringkastet på arabisk og rettet seg mot arabisktalende i landet.

IBA ble finansiert av en kringkastingsavgift, tilsvarende den i Norge. Kanal 1 var reklamefri, men enkelte programmer kunne sponses, slik som på NRK.

Nedleggelsen 
I 2014 vedtok Knesset å legge ned IBA og erstatte den med et nytt kringkastingsselskap: Kan. Bakgrunnen var Knesset mente IBA var for byråkratisk, kostbar og hadde for mange ansatte. Det nye selskapet ble etablert i 2014, men overgangen mellom de to selskapene ble utsatt flere ganger. I juli 2016 kunngjorde statsminister Benjamin Netanyahu at Kan ikke ville begynne å kringkaste før i 2018, noe som møtte sterk kritikk blant journalister og politikere i landet. Til slutt ble det vedtatt at Kan skulle starte sendinger 15. mai 2017.

Beskjeden om stengningen kom plutselig 9. mai 2017, og samme kveld avsluttet Kanal 1 ordinære sendinger. Blant programmene som opphørte, var Mabat LaHadashot (norsk: et blikk på nyhetene) – Israels svar på Dagsrevyen. I dagene etter viste Kanal 1 en plakat som varslet om stengingen av IBA. Rundt 20 ansatte ble imidlertid værende igjen noen dager for at kanalen kunne overføre Eurovision Song Contest fra Kyiv. Sangkonkurransen lørdag 13. mai 2017 ble Kanal 1s siste sending, og to dager etter startet avløseren Kan 11 opp sine sendinger.

Referanser 

Israelske TV-kanaler
Den europeiske kringkastingsunion
TV-kanaler etablert i 1968
1960-årene i Israel